Betogers raak slaags voor Trump-inhuldigingPolisie druk betogers weg van die sypaadjie voor die Nasionale Persklub in Washington Donderdagaand by ‘n dansparty ter viering Donald Trump se inhuldiging as die nuwe Amerikaanse president. Foto: AP/John Minchillo. Betogers en ondersteuners van die nuutverkose Amerikaanse president, Donald Trump, het Donderdagaand slaags geraak tydens ŉ geleentheid in Washington ter viering van sy inhuldiging. Die polisie het ingetree en betogers met ŉ chemiese sproei gespuit in ŉ poging om die groep uitmekaar te jaag nadat hulle ŉ man met ŉ pro-Trump-vlag met vullis bestook het en in die straat afgejaag het. Die betogers het voor die Nasionale Persklub in die stad bymekaargekom en mense uitgejou wat ŉ dansparty ter viering van die inhuldigingsgeleentheid bygewoon het. Die polisie het veiligheidsmaatreëls in Washington DC opgeskerp te midde die verwagting dat meer as 60 verskillende groepe vandag vir of teen Trump se inhuldiging in die stad sal betoog. Die groep DisruptJ20 het op hulle webwerf aangevoer hulle beplan massa-optredes wat die inhuldigingseremonie en enige ander feesvieringe soos die parade en dansparty tot stilstand sal dwing, het die Washington Post berig. Nog ŉ groep, DCMJ, het gedreig om dagga aan betogers te versprei om hulle eis vir die wettiging van die dwelmmiddel in die distrik te beklemtoon. Donald Trump het etlike ure voor sy amptelike inhuldiging as die 45ste Amerikaanse president vanmiddag sy verkiesingsbelofte om “Amerika weer groot te maak” herhaal. Hy het benadruk dat die sogenaamde vergete seuns en dogters van Amerika gehelp het om hom tot president te verkies en dat hy gestand sal doen aan sy beloftes om die Amerikaanse ekonomie te laat herleef terwyl hy ŉ einde aan verskeie liberale beleidstellings van die uitgaande Obama-administrasie sal maak. Trump het ŉ geleentheid Donderdagaand by die Lincoln Memorial saam met sy vrou, Melania, bygewoon. Bekende akteurs soos Robert de Niro, Sally Field en Mark Ruffalo het saam met honderde betogers buite Trump se internasionale hotel in Manhattan in New York City bymekaargekom. Die betogers het beloof om hulle beleidstellings rondom gesondheidsorg, die omgewing en ander kwessies in die Trump-administrasie op te volg. Die burgemeesters van Minneapolis en New York het ook die betogings bygewoon. Sowat 70 demokrate het ook reeds aangedui dat hulle die inhuldiging sal boikot.